বগুড়া অফিস : সাংবাদিক ইউনিয়ন বগুড়ার নেতৃবৃন্দ বলেছেন, ৭১ সালে পাকহানাদার বাহিনীর দ্বারা যেমন বুদ্ধিবৃত্তিক পেশার মানুষরা নির্যাতিত, নিপীড়িত এবং আত্মহুতি দিয়েছিলো স্বাধীনতার ৪৫ বছর পরেও স্বাধীন দেশে বুদ্ধিজীবীরা মহল বিশেষের দ্বারা হামলা, মামলা, নিপীড়নের শিকার হচ্ছে। তারই ধারাবাহিকতায় দৈনিক আমার দেশ সম্পাদক মাহমুদুর রহমান, বিএফইউজের সভাপতি শওকত মাহমুদ এবং প্রবীন সাংবাদিক শফিক রেহমান শুধুমাত্র সৎ-সাহসী বস্তুুনিষ্ঠ লেখনির কারণে বর্তমান সরকারের রোষানলে পড়ে দীর্ঘদিন কারা অভ্যন্তরে মানবেতর জীবনযাপন করে সম্প্রতি জামিনে মুক্ত হয়ে চিকিৎসা গ্রহণ করছেন। শুধু এই প্রতিথমশা সাংবাদিকরাই নন বর্তমানে দেশ জুড়ে সাংবাদিকরা রাজনৈতিক প্রতিহিংসার শিকার হয়ে কর্মহীন অবস্থায় মানবেতর জীবন যাপন করছেন। অনেকে হামলা মামলার শিকার হয়ে পরিবার পরিজন নিয়ে চরম দু:সময় অতিবাহিত করছেন। এহেন অবস্থা কারো কাছেই কাম্য নয়। তাই সরকারের উচিত গণতান্ত্রিক প্রক্রিয়া অব্যাহত রাখতে পেশাজীবী সাংবাদিকদের বিরুদ্ধে দায়েরকৃত মামলা প্রত্যাহার সহ কর্মহীন বেকার সাংবাদিকদের কর্মের ব্যবস্থা করা। এটাই পেশাজীবী সাংবাদিকদের একান্ত প্রত্যাশা। গতকাল সাংবাদিক ইউনিয়ন বগুড়ার উদ্যোগে বুদ্ধিজীবী দিবসের আলোচনা সভায় সাংবাদিক নেতৃবৃন্দ উপরোক্ত বক্তব্য রাখেন। সাংবাদিক ইউনিয়ন বগুড়ার সভাপতি সৈয়দ ফজলে রাব্বী ডলারের সভাপতিত্বে ও যুগ্ম-সম্পাদক মাহফুজ মন্ডলের সঞ্চালনায় বগুড়া প্রেস ক্লাবে অনুষ্ঠিত আলোচনা সভায় বক্তব্য রাখেন বিএফইউজের সাবেক সহকারী মহাসচিব মির্জা সেলিম রেজা, সাংবাদিক ইউনিয়ন বগুড়ার কোষাধ্যক্ষ আব্দুল ওয়াদুদ, সাংবাদিক ইউনিয়ন বগুড়ার সাবেক সভাপতি মীর সাজ্জাদ আলী সন্তোষ, দৈনিক দুরন্ত সংবাদের সম্পাদক সবুর শাহ্ লোটাস, দৈনিক উত্তরকোণের বার্তা সম্পাদক সাইফুল ইসলাম, দৈনিক বাংলা বুলেটিনের বার্তা সম্পাদক সুমন সরদার, সাংবাদিক নেতা আবুল কালাম আজাদ, ইউনুস আলী, ইনছান আলী শেখ, আব্দুর রহিম ছানাউল হক শুভ প্রমুখ।